মরুদেশে রেকর্ডের বন্যা! এশিয়া কাপের শুরুতেই ভারতের ৫ নজির

ওয়েব ডেস্ক: এশিয়া কাপের (Asia Cup 2025) প্রথম ম্যাচেই দুর্দান্ত শুরু করল বিশ্ব চ্যাম্পিয়ন ভারত (India Cricket Team)। সংযুক্ত আরব আমিরশাহিকে (UAE) মাত্র ৫৭ রানে গুটিয়ে দিয়ে ৯৩ বল বাকি থাকতে জিতে নিল টিম ইন্ডিয়া। মাত্র ২৭ বল ব্যাট করে জয় নিশ্চিত করে সূর্যকুমার যাদবের নেতৃত্বাধীন দল। এই এক জয়েই একাধিক রেকর্ড (Team India Records) গড়ে ক্রিকেটের সংক্ষিপ্ততম ফরম্যাটে নজির স্থাপন করলেন ভারতীয় ক্রিকেটাররা। মরুদেশে কী কী রেকর্ড গড়ল টিম ইন্ডিয়া? চলুন একনজরে দেখে নেওয়া যাক।

সবচেয়ে বেশি বল বাকি থাকতে জয়!

আইসিসি-র পূর্ণ সদস্য দেশগুলির মধ্যে টি-২০ ফরম্যাটে সবচেয়ে বেশি বল বাকি থাকতে জয়ের তালিকায় দ্বিতীয় স্থানে উঠে এল ভারত। ২০২৪ সালে ইংল্যান্ড ওমানকে ১০১ বল বাকি থাকতে হারিয়েছিল। বুধবারের ম্যাচে ভারত আমিরশাহিকে ৯৩ বল বাকি থাকতে হারাল।

আরও পড়ুন: ভারত-পাক ম্যাচ বাতিল নিয়ে বিরাট সিদ্ধান্ত সুপ্রিম কোর্টের

সবচেয়ে কম বল খেলা ম্যাচ!

বুধবারের ম্যাচে দুই ইনিংস মিলিয়ে মাত্র ১০৬টি বল খেলা হয়েছে। এর ফলে টি-২০ ফরম্যাটের পূর্ণ সদস্য দেশগুলির মধ্যে সবচেয়ে কম বল খেলা ম্যাচের তালিকায় এটি চতুর্থ। শীর্ষে রয়েছে নেদারল্যান্ডস-শ্রীলঙ্কার ২০১৪ সালের ম্যাচ। এই ম্যাচে মাত্র ৯৩ বল খেলা হয়েছিল।

প্রথম বলেই ছক্কা, নজির অভিষেক শর্মার

ইনিংসের প্রথম বলেই ছক্কা হাঁকিয়ে টি-২০ ফরম্যাটে চতুর্থ ভারতীয় ব্যাটার হিসেবে নজির গড়লেন অভিষেক শর্মা। আগের তিনজন হলেন রোহিত শর্মা (২০২১), যশস্বী জয়সওয়াল (২০২৪), এবং সঞ্জু স্যামসন (২০২৪)।

কুলদীপের বোলিংয়ে নজির

এদিনের ম্যাচে কুলদীপ যাদব মাত্র ৭ রান দিয়ে ৪ উইকেট নেন। এশিয়া কাপের ইতিহাসে এটিই দ্বিতীয় সেরা বোলিং পারফরম্যান্স। মাত্র ১৩ বলের মধ্যে চার ব্যাটারকে সাজঘরে পাঠিয়েছেন তিনি। সেরা বোলিংয়ের রেকর্ড ভুবনেশ্বর কুমারের দখলে। ২০২২ সালের এশিয়া কাপে তিনি আফগানিস্তানের বিরুদ্ধে মাত্র ৪ রান দিয়ে ৫টি উইকেট নিয়েছিলেন।

সবচেয়ে কম রানের টার্গেট

বুধবারের ম্যাচে আমিরশাহির করা ৫৭ রান ভারতের বিরুদ্ধে টি-১০ ক্রিকেটের ইতিহাসে বিপক্ষ দলের সবচেয়ে কম রান। এর আগে এই রেকর্ড ছিল নিউজিল্যান্ডের। ২০২৩ সালে আহমেদাবাদে ৬৬ রানে অলআউট হয়েছিল কিউয়িরা।